*****

ΚΑΝΟΝΙΣΜΟΣ (ΕΟΚ) αριθ. 2409/87 ΤΗΣ ΕΠΙΤΡΟΠΗΣ

της 6ης Αυγούστου 1987

για την επιβολή προσωρινού δασμού αντιντάμπινγκ στις εισαγωγές σιδηροπυριτίου καταγωγής Βραζιλίας και για την αποδοχή των αναλήψεων υποχρεώσεων που πρότεινε η Italmagnesio SA (Βραζιλία) και η Promsyrio-Import (Σοβιετική Ένωση)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1761/87 (2), και ιδίως τα άρθρα 10 και 11,

Μετά από διαβουλεύσεις στο πλαίσιο της συμβουλευτικής επιτροπής όπως προβλέπεται από τον προαναφερόμενο κανονισμό,

Εκτιμώντας ότι:

Α. Διαδικασία

(1) Τον Ιουνίου 1986 και τον Σεπτέμβριο 1986 η Επιτροπή έλαβε καταγγελίες που υποβλήθηκαν από την Comite de Liaison des Industries de Ferro-Alliages της Ευρωπαϊκής Οικονομικής Κοινότητας, εξ ονόματος των γάλλων, γερμανών, ιταλών, πορτογάλων και ισπανών παραγωγών σιδηροπυριτίου, η συνολική παραγωγή των οποίων αποτελεί ουσιαστικά όλη την κοινοτική παραγωγή του εν λόγω προϊόντος. Οι καταγγελίες περιείχαν αποδεικτικά στοιχεία ως προς την ύπαρξη πρακτικών ντάμπινγκ και ως προς την υλική ζημία που προέκυψε, τα οποία στοιχεία θεωρήθηκαν επαρκή για να δικαιολογήσουν την κίνηση της διαδικασίας. Κατά συνέπεια η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (3), την κίνηση της διαδικασίας αντιντάμπινγκ όσον αφορά τις εισαγωγές στην Κοινότητα σιδηροπυριτίου που υπάγεται στη διάκριση 73.02 Γ του κοινού δασμολογίου, που αντιστοιχεί στον κώδικα ΝΙΜΕΧΕ 73.02-30, καταγωγής Βραζιλίας και Σοβιετικής Ένωσης, και άρχισε έρευνα.

(2) Η Επιτροπή ενημέρωσε επίσημα για το θέμα αυτό τους εξαγωγείς και εισαγωγείς που είναι γνωστό ότι ενδιαφέρονται, τους αντιπροσώπους της Βραζιλίας και τους καταγγέλλοντες και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

(3) Όλοι οι κοινοτικοί παραγωγοί, τρεις βραζιλιανοί εξαγωγείς και ο σοβιετικός εξαγωγέας, καθώς και δύο από τους τρεις εξαγωγείς σιδηροπυριτίου στην Κοινότητα από τη Σοβιετική Ένωση γνωστοποίησαν γραπτώς τις απόψεις τους. Κανένας από τους εισαγωγείς σιδηροπυριτίου από τη Βραζιλία δεν συνεργάστηκε κατά τη διάρκεια της έρευνας. Ορισμένα από τα μέρη ζήτησαν να γίνουν κι έγιναν δεκτοί σε ακρόαση από την Επιτροπή. Ένας εισαγωγέας ζήτησε ακρόαση μετά τη λήξη της προθεσμίας που καθορίζεται στην ανακοίνωση για την έναρξη της διαδικασίας· αυτή η αίτηση απορρίφθηκε επειδή ήταν εκπρόθεσμη.

Ένας βραζιλιανός εξαγωγέας που έγινε γνωστό ότι πραγματοποίησε εξαγωγές κατά την περίοδο της έρευνας αρνήθηκε να συνεργαστεί.

(4) Ένας εισαγωγέας ζήτησε να του δοθεί η ευκαιρία να συναντήσει τους καταγγέλλοντες με σκοπό να αντιπαραβάλουν τις απόψεις τους. Η Επιτροπή ήταν έτοιμη να ικανοποιήσει αυτή την αίτηση, αλλά οι καταγγέλλοντες αρνήθηκαν να παρευρεθούν στη συνάντηση και ως εκ τούτου, δεν ήταν δυνατόν να πραγματοποιηθεί.

Οι κοινοτικοί αγοραστές σιδηροπυριτίου δεν υπέβαλαν παρατηρήσεις.

Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες με σκοπό την προκαταρκτική διαπίστωση ντάμπινγκ και πραγματοποίησε έρευνα στις εγκαταστάσεις των ακόλουθων εταιρειών:

παραγωγών ΕΟΚ

- Pechiney Electrometallurgie SA, Παρίσι, Γαλλία,

- Ferroaleacione del Norte Ferronor SA, Metaporquera, Ισπανία,

- Sociedad Espanola de Fundiciones Electricas SA, Bilbao, Ισπανία·

εξαγωγέων

- Compania Brasileira Carbureto de Calcio CBCC SA, Rio de Janeiro, Βραζιλία,

- Italmagnesio SA, Σαο Παολο, Βραζιλία,

- Eletrometalur SA, Belo Horizonte, Βραζιλία·

εισαγωγέων

- Societe anonyme des Minerais, Λουξεμβούργο,

- Eisen und Metall AG, Gelsenkirchen, Γερμανία.

Η Επιτροπή ζήτησε και έλαβε λεπτομερείς γραπτές παρατηρήσεις από τους καταγγέλλοντες κοινοτικούς παραγωγούς, από τέσσερις εξαγωγείς και δύο εισαγωγείς και επαλήθευσε τις πληροφορίες που περιείχαν αυτές οι παρατηρήσεις στο βαθμό που έκρινε αναγκαίο.

Η έρευνα ως προς την ύπαρξη ντάμπινγκ κάλυψε την περίοδο από την 1η Σεπτεμβρίου 1985 έως τις 30 Αυγούστου 1986 για την περίπτωση της Βραζιλίας, και από την 1η Μαρτίου 1986 έως τις 28 Φεβρουαρίου 1987 για την περίπτωση της Σοβιετικής Ένωσης.

Β. Κανονική αξία

(5) Βραζιλία

Η κανονική αξία καθορίστηκε προσωρινά με βάση τις εγχώριες τιμές που εφαρμόζουν οι παραγωγοί οι οποίοι πραγματοποιούν εξαγωγές προς την Κοινότητα και οι οποίοι προσκόμισαν επαρκή αποδεικτικά στοιχεία.

(6) Σοβιετική Ένωση

Για να διαπιστωθεί αν οι εισαγωγές από τη Σοβιετική Ένωση αποτελούν αντικείμενο ντάμπινγκ, η Επιτροπή έλαβε υπόψη το γεγονός ότι η Σοβιετική Ένωση είναι χώρα κρατικού εμπορίου και, ως εκ τούτου, βάσισε τους προσδιορισμούς της στην κανονική αξία που διαπιστώνεται σε χώρα με οικονομία αγοράς.

Σχετικά με αυτό, οι καταγγέλλοντες πρότειναν την αγορά της Βραζιλίας. Δεν προβλήθηκε καμία αντίρρηση ως προς αυτή την πρόταση.

Η Επιτροπή διαπίστωσε ότι τα προϊόντα από αυτές τις δύο χώρες είναι ουσιαστικά παρόμοια, ότι δεν υπάρχουν εξαιρετικές διαφορές μεταξύ των διαδικασιών παραγωγής στη Σοβιετική Ένωση και στη Βραζιλία και ότι υπάρχει και στις δύο χώρες συγκρίσιμο αναπτυξιακό επίπεδο. Επιπλέον, η κλίμακα παραγωγής στη Βραζιλία και το υψηλό επίπεδο του εσωτερικού ανταγωνισμού που ασκείται από έξι περίπου βραζιλιανούς στην εγχώρια αγορά αποδεικνύουν το ότι τα επίπεδα των τιμών διατηρούν μια λογική αναλογία με το κόστος παραγωγής.

Η Επιτροπή επομένως κατέληξε στο συμπέρασμα ότι θα ήταν σκόπιμο και εύλογο να καθοριστεί η κανονική αξία με βάση τις εγχώριες τιμές στη Βραζιλία.

Γ. Τιμή Εξαγωγής

(7) Οι τιμές εξαγωγής καθορίστηκαν για κάθε περίπτωση με βάση τις τιμές που έχουν πράγματι καταβληθεί ή πρέπει να καταβληθούν για το προϊόν που εξάγεται προς την Κοινότητα.

Δ. Σύγκριση

(8) Κατά τη σύγκριση της κανονικής αξίας με τις τιμές εξαγωγής, η Επιτροπή έλαβε υπόψη, όπου έκρινε σκόπιμο, τις διαφορές που επιδρούν στη δυνατότητα σύγκρισης των τιμών. Οι εξαγωγείς ισχυρίστηκαν και απέδειξαν ότι υπήρχαν αυτές οι διαφορές όσον αφορά τους όρους πληρωμής, τα έξοδα εκτελωνισμού, τους φόρους, τα έξοδα μεταφοράς και συσκευασίας και τις προμήθειες που καταβάλλονται σε τρίτους.

Όλες οι συγκρίσεις έγιναν στο στάδιο «εκ του εργοστασίου».

Ε. Περιθώρια

(9) Η προκαταρκτική εξέταση των γεγονότων δείχνει την ύπαρξη πρακτικών ντάμπινγκ όσον αφορά μόνο έναν βραζιλιανό εξαγωγέα, για τον οποίο πραγματοποιήθηκε έρευνα, την Italmagnesio SA και όσον αφορά τον σοβιετικό εξαγωγέα, και τα περιθώρια ντάμπινγκ είναι ίσα προς το ποσό κατά το οποίο η κανονική αξία, καθώς καθορίστηκε, υπερβαίνει τις τιμές εξαγωγής προς την Κοινότητα. Τα περιθώρια ποικίλουν ανάλογα με την αποστολή των εν λόγω υλικών. Τα μέσα σταθμισμένα περιθώρια ντάμπινγκ που διαπιστώθηκαν, ήταν τα ακόλουθα:

- Βραζιλία

- Italmagnesio SA: 10,6 %,

- Companhia Brasileira Carbureto de Calcio SA: δεν ασκήθηκε ντάμπινγκ,

- Eletrometalur SA: δεν ασκήθηκε ντάμπινγκ.

Για τους εξαγωγείς οι οποίοι δεν απάντησαν στο ερωτηματολόγιο της Επιτροπής ούτε εμφανίστηκαν κατ' άλλο τρόπο κατά τη διάρκεια της προκαταρκτικής έρευνας, το ντάμπινγκ καθορίστηκε με βάση τα διαθέσιμα στοιχεία. Σχετικά με αυτό η Επιτροπή θεώρησε ότι τα αποτελέσματα της έρευνάς της παρείχαν την καταλληλότερη βάση για τον καθορισμό του περιθωρίου ντάμπινγκ και ότι θα αποτελούσε πριμοδότηση για το ότι δεν συνεργάστηκαν και θα παρείχε τη δυνατότητα καταστρατήγησης του δασμού το να θεωρηθεί ότι το περιθώριο ντάμπινγκ γι' αυτούς τους εξαγωγείς ήταν χαμηλότερο από το υψηλότερο περιθώριο ντάμπινγκ 10,6 % που καθορίστηκε για τον εξαγωγέα ο οποίος είχε συνεργαστεί κατά την έρευνα. Για τους λόγους αυτούς κρίνεται σκόπιμο να χρησιμοποιηθεί αυτό το τελευταίο περιθώριο ντάμπινγκ γι' αυτή την ομάδα εξαγωγέων.

- Σοβιετική Ένωση

Promsyrio-Import, Μόσχα, Σοβιετική Ένωση: 10,7 %.

Ζ. Ζημία

(10) Με την απόφαση 83/93/ΕΟΚ της Επιτροπής (1) έχει ήδη διαπιστωθεί ότι έχει προκληθεί σημαντική ζημία στην κοινοτική βιομηχανία. Για τους σκοπούς αυτού του κανονισμού η Επιτροπή βασίστηκε στα αποδεικτικά στοιχεία που αναφέρονται στην καταγγελία. Τα ενδιαφερόμενα μέρη δεν υπέβαλαν αξιόπιστα στοιχεία κατά τη διάρκεια της έρευνας, τα οποία στοιχεία θα επέτρεπαν στην Επιτροπή να καταλήξει στο συμπέρασμα ότι η κατάσταση της κοινοτικής βιομηχανίας δεν ήταν πια επισφαλής.

(11) Έτσι διαπιστώθηκε προσωρινά ότι οι εξαγωγείς από τη Βραζιλία αυξήθηκαν από ουσιαστικά 0 τόνους σε 3 000 περίπου τόνους το 1985 και σε 5 000 τόνους περίπου κατά τους πρώτους εννέα μήνες του 1986, ενώ οι εισαγωγείς από τη Σοβιετική Ένωση παρέ

μειναν, ως επί το πλείστον, σταθερές σε 9 000 τόνους περίπου ετησίως. Το συνολικό τμήμα της αγοράς που κατέχουν αυτές οι εισαγωγές αυξήθηκε από 2 % περίπου σε λίγο λιγότερο από 3 %. Σχετικά με αυτό πρέπει να αναφερθεί ότι κατά την προηγούμενη έρευνα αντιντάμπινγκ για το ίδιο προϊόν, είχε διαπιστωθεί ότι οι εισαγωγές όλων των εξαγωγέων τους οποίους κάλυψε τότε η έρευνα και οι οποίες αποτελούσαν αντικείμενο ντάμπινγκ, κατείχαν το 45 % περίπου της αγοράς. Παρά την εφαρμογή των μέτρων αντιντάμπινγκ που θεσπίστηκαν το 1983, δεν παρατηρήθηκε καμία ουσιαστική μεταβολή σ' αυτό το τμήμα της αγοράς.

Όσον αφορά τις τιμές που ήταν χαμηλότερες των κανονικών, πρέπει να αναφερθεί ότι κανένας εισαγωγέας σιδηροπυριτίου από τη Βραζιλία και μόνο δύο από τους τρεις εισαγωγείς σιδηροπυριτίου από τη Σοβιετική Ένωση συνεργάστηκαν κατά τη διάρκεια της έρευνας. Ως εκ τούτου, η Επιτροπή αναγκάστηκε να βασίσει τα συμπεράσματά της εν μέρει στα καλύτερα δυνατά αποδεικτικά στοιχεία που διέθετε. Από αυτό προκύπτει ότι το προϊόν της Βραζιλίας και της Σοβιετικής Ένωσης πωλήθηκε στην κοινοτική αγορά σε τιμές που ήταν χαμηλότερες από το επίπεδο τιμών της κοινοτικής βιομηχανίας κατά 15 % και 10 % αντίστοιχα.

(12) Η Επιτροπή καθόρισε προσωρινά το επίπεδο αποδοτικότητας των κοινοτικών επιχειρήσεων που έχει θιγεί περισσότερο από τις εισαγωγές από αυτές τις δύο χώρες. Διαπιστώθηκε ότι κατά την περίοδο αναφοράς σημειώθηκε σημαντική μείωση των πωλήσεων σιδηροπυριτίου στην κοινοτική αγορά, ενώ κατά τα προηγούμενα έτη είχαν σημειωθεί πιο ικανοποιητικά αποτελέσματα. Αυτή η μείωση των πωλήσεων οδήγησε στο κλείσιμο περισσότερων εργοστασίων παραγωγής και στην απόλυση των υπαλλήλων. Παρ' όλα αυτά, είχε κριθεί τότε προσωρινά ότι χρειαζόταν να θεσπιστούν περαιτέρω μέτρα άμυνας.

Έτσι, αφού υπήρξαν σαφείς ενδείξεις βελτίωσης για το 1984 και 1985, τα αποτελέσματα για το 1986 δείχνουν και πάλι ότι οι πωλήσεις σιδηροπυριτίου στην κοινοτική αγορά πραγματοποιήθηκαν σε τιμές οι οποίες δεν κάλυπταν το κόστος της κοινοτικής βιομηχανίας. Αυτό είχε ως συνέπεια το κλείσιμο τουλάχιστον δύο εργοστασίων παραγωγής με αποτέλεσμα να σημειωθούν απώλειες των θέσεων απασχόλησης.

Η. Τα συμφέροντα της Κοινότητας

(13) Κανένας καταναλωτής σιδηροπυριτίου δεν υπέβαλε παρατηρήσεις στην Επιτροπή κατά τη διάρκεια της έρευνας.

Εξετάζοντας τα συμφέροντα της Κοινότητας, η Επιτροπή έλαβε υπόψη το γεγονός ότι η κοινοτική βιομηχανία σιδηροπυριτίου, στο σύνολό της, εξαρτάται από τις εισαγωγές άλλων σιδηροκραμάτων σε χαμηλές τιμές σε τέτοιο βαθμό ώστε δεν θα ήταν προς το συμφέρον της Κοινότητας αν η Επιτροπή άφηνε να ασκούνται πρακτικές ντάμπινγκ στις εισαγωγές και αυτού του προϊόντος.

Εν όψει των σοβαρών δυσκολιών που αντιμετωπίζει η κοινοτική βιομηχανία σιδηροκραμάτων και της οικονομικής και στρατηγικής της σημασίας, η Επιτροπή κατέληξε στο συμπέρασμα ότι είναι προς το συμφέρον της Κοινότητας να θεσπιστούν μέτρα. Για να αποτραπεί περαιτέρω ζημία που μπορεί να προκληθεί κατά το υπόλοιπο χρονικό διάστημα της διαδικασίας, αυτά τα μέτρα πρέπει να λάβουν τη μορφή προσωρινού δασμού αντιντάμπινγκ.

Θ. Ποσοστό του δασμού

(14) Λαμβανομένου υπόψη του ύψους της ζημίας, το ποσοστό του δασμού που πρέπει να επιβληθεί στις εισαγωγές σιδηροπυριτίου από τη Βραζιλία και τη Σοβιετική Ένωση πρέπει να αντιστοιχεί στο περιθώριο ντάμπινγκ που έχει καθοριστεί προσωρινά για τον ένα βραζιλιανό εξαγωγέα ο οποίος συνεργάστηκε και ο οποίος, όπως διαπιστώθηκε, είχε ασκήσει πρακτικές ντάμπινγκ και τον μοναδικό σοβιετικό εξαγωγέα του εν λόγω προϊόντος. Για να εξασφαλιστεί η αποτελεσματικότητα του δασμού θεωρείται σκόπιμο να λάβει αυτός ο δασμός τη μορφή ειδικού δασμού.

Ι. Ανάληψη υποχρεώσεων

(15) Αφού ολοκληρώθηκε η προκαταρκτική έρευνα, ο βραζιλιανός εξαγωγέας για τον οποίο διαπιστώθηκαν πρακτικές ντάμπινγκ, δηλαδή η Italmagnesio SA, και ο σοβιετικός εξαγωγέας ο οποίος άσκησε πρακτικές ντάμπινγκ, δηλαδή η Promsyrio-Import, πρότειναν αναλήψεις υποχρεώσεων όσον αφορά τις εξαγωγές τους σιδηροπυριτίου στην Κοινότητα.

Αυτές οι αναλήψεις υποχρεώσεων θα έχουν ως αποτέλεσμα να αυξηθούν οι τιμές των εξαγωγών σε τέτοιο βαθμό ώστε να εξαλείφεται η ζημία η οποία έχει προκληθεί στην κοινοτική βιομηχανία. Φαίνεται ότι είναι δυνατόν να ελέγχεται αποτελεσματικά η ορθή εφαρμογή των αναλήψεων υποχρεώσεων.

Υπ' αυτές τις συνθήκες, οι αναλήψεις υποχρεώσεων που έχουν προταθεί κρίνονται αποδεκτές. Ως εκ τούτου, η Italmagnesio SA και η Promsyrio-Import μπορούν να εξαιρεθούν από την εφαρμογή των δασμών που επιβάλλονται στις εισαγωγές σιδηροπυριτίου καταγωγής Βραζιλίας και Σοβιετικής Ένωσης.

Δεδομένου ότι η Promsyrio-Import είναι ο αποκλειστικός εξαγωγέας σιδηροπυριτίου από τη Σοβιετική Ένωση και ότι οι αναλήψεις υποχρεώσεων που πρότεινε καλύπτουν όλες τις εξαγωγές του προϊόντος καταγωγής Σοβιετικής Ένωσης, όλες οι εξαγωγές σιδηροπυριτίου καταγωγής Σοβιετικής Ένωσης μπορούν να εξαιρεθούν από την εφαρμογή του δασμού αυτού.

Όσον αφορά τη Βραζιλία, η έρευνα έδειξε ότι οι εταιρείες που συνεργάστηκαν και για τις οποίες πραγματοποιήθηκε έρευνα δεν ήταν οι μοναδικοί εξαγωγείς. Ως εκ τούτου, το να εξαιρεθούν από την εφαρμογή του δασμού και άλλοι εξαγωγείς από τη Βραζιλία εκτός της Italmagnesio SA, θα αποτελούσε πριμοδότηση για το ότι συνεργάστηκαν και θα οδηγούσε στο να πραγματοποιούνται εξαγωγές μέσω άλλων κυκλωμάτων. Κ. Διαδικασία

(16) Κατά συνέπεια, μπορεί να περατωθεί η διαδικασία όσον αφορά τους δύο εξαγωγείς που αναφέρονται ανωτέρω. Πρέπει να καθοριστεί προθεσμία εντός της οποίας τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν ακρόαση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται προσωρινός δασμός αντιντάμπινγκ στις εισαγωγές σιδηροπυριτίου που υπάγεται στη διάκριση 73.02 Γ του κοινού δασμολογίου, που αντιστοιχεί στον κώδικα NIMEXE 73.02-30, καταγωγής Βραζιλίας.

2. Το ποσό του δασμού είναι 59 ECU ανά τόνο, καθαρό.

3. Ο δασμός δεν εφαρμόζεται για προϊόντα που κατασκευάζονται και εξάγονται από τις Companhia Brasileira Carbureto de Calcio CBCC SA, Italmagnesio SA, Eletrometalur SA Industria et Comercio.

4. Περατώνεται η έρευνα όσον αφορά τις εξαγωγές σιδηροπυριτίου καταγωγής Σοβιετικής Ένωσης και τις εξαγωγές της Italmagnesio SA, καταγωγής Βραζιλίας.

5. Εφαρμόζονται οι διατάξεις που ισχύουν όσον αφορά τους δασμούς.

6. Η θέση σε ελεύθερη κυκλοφορία στην Κοινότητα των προϊόντων που αναφέρονται στην παράγραφο 1, υπόκειται σε παροχή εγγύησης ισοδύναμης προς το ποσό του προσωρινού δασμού.

Άρθρο 2

Με την επιφύλαξη του άρθρου 7 παράγραφος 4 στοιχεία β) και γ) του κανονισμού (ΕΟΚ) αριθ. 2176/84, τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός μηνός από την έναρξη ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Με την επιφύλαξη των άρθρων 11, 12 και 14 του κανονισμού (ΕΟΚ) αριθ. 2176/84, εφαρμόζεται για τέσσερις μήνες, εκτός αν το Συμβούλιο θεσπίσει οριστικά μέτρα πριν από τη λήξη της περιόδου αυτής.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Αυγούστου 1987.

Για την Επιτροπή

Manuel MARIN

Αντιπρόεδρος

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. L 167 της 26. 6. 1987, σ. 9.

(3) ΕΕ αριθ. C 231 της 12. 9. 1986, σ. 4

ΕΕ αριθ. C 77 της 24. 3. 1987, σ. 2.

(1) ΕΕ αριθ. L 57 της 4. 3. 1983, σ. 20.